รัฐบาลไทย-ข่าวทำเนียบรัฐบาล-นายเศรษฐา ทวีสิน นายกรัฐมนตรี ห่วงใยคนไทยในอิสราเอล สั่งการให้กระทรวงคมนาคม ร่วมกับกระทรวงการต่างประเทศ และหน่วยงานที่เกี่ยวข้อง หารือเพื่อสรุปแผนบูรณาการอพยพคนไทยออกจากอิสราเอล
วันพฤหัสบดีที่ 12 ตุลาคม 2566
นายเศรษฐา ทวีสิน นายกรัฐมนตรี ห่วงใยคนไทยในอิสราเอล สั่งการให้กระทรวงคมนาคม ร่วมกับกระทรวงการต่างประเทศ และหน่วยงานที่เกี่ยวข้อง หารือเพื่อสรุปแผนบูรณาการอพยพคนไทยออกจากอิสราเอล
...
วันนี้ (12 ตุลาคม 2566) เวลา 10.00 น. นายสุริยะ จึงรุ่งเรืองกิจ รัฐมนตรีว่าการกระทรวงคมนาคม เป็นประธานการประชุมร่วมกับกระทรวงการต่างประเทศ กองบัญชาการกองทัพไทย และสายการบิน เพื่อสรุปแผนอพยพคนไทยกว่า 5 พันคนที่แจ้งความประสงค์กลับประเทศ โดยมี นายชยธรรม์ พรหมศร ปลัดประทรวงคมนาคม พร้อมทั้งผู้บริหารหน่วยงานที่เกี่ยวข้อง ประกอบด้วย สํานักงานการบินพลเรือนแห่งประเทศไทย (กพท.) และท่าอากาศยานสุวรรณภูมิ เข้าร่วมประชุมหารือ เพื่อประเมินสถานการณ์ในประเทศอิสราเอลในขณะนี้ และสรุปแผนเตรียมความพร้อมการอพยพนําคนไทยกลับประเทศ ตามบัญชาของนายเศรษฐา ทวีสิน นายกรัฐมนตรี ซึ่งมีความห่วงใยต่อคนไทยที่ยังติดอยู่ในสถานการณ์การสู้รบ ให้กลับสู่ประเทศไทยโดยเร็วที่สุด
นายณรงค์ บุญเสถียรวงศ์ รองอธิบดีกรมการกงสุล ผู้แทนกระทรวงการต่างประเทศ ได้สรุปว่าขณะนี้สถานการณ์การสู้รบขยายวงกว้างออกไปมาก ส่งผลต่อการเดินทางไปยังจุดต่าง ๆ เกือบทุกแห่ง ทําให้การรวบรวมคนงานไทยไปยังสถานที่ปลอดภัย เพื่อเตรียมการลําเลียงขึ้นเครื่องบินกลับประเทศรวมทั้งการเดินทางไปยังสนามบินเทลอาวีฟ ซึ่งเป็นสนามบินแห่งเดียวในอิสราเอลที่ยังคงเปิดใช้งานอยู่ยังเป็นไปด้วยความยากลําบาก อย่างไรก็ตาม กระทรวงการต่างประเทศยังคงใช้ความพยายามทุกวิถีทางในขณะนี้เพื่อรวบรวมคนไทยทั้งหมด รวมทั้งการเปิดศูนย์ฉุกเฉินทํางานตลอด 24 ชั่วโมง
ในขณะที่การเตรียมความพร้อมด้านเที่ยวบิน ขณะนี้มีสายการบินของไทยอย่างน้อย 3 สายการบิน
ที่แสดงถึงความพร้อมสําหรับปฏิบัติการรับคนไทยกลับประเทศ ได้แก่ สายการบินไทยแอร์เอเชีย การบินไทย และนกแอร์ ที่จะสามารถเดินทางไปรับได้ภายใน 3 วัน เมื่อได้มีการกําหนดแผนและสนามบินที่จะใช้เป็นจุดรับคนไทยเป็นที่ชัดเจนแล้ว โดยอาจเป็นทั้งที่สนามบินเทลอาวีฟหรือสนามบินอื่น ๆ ภายนอกประเทศอิสราเอลที่มีความปลอดภัย ดังนั้น ในขั้นนี้จึงขึ้นอยู่กับความพร้อมในการรวบรวมคนไทยในประเทศอิสราเอลที่จะดําเนินการโดยกระทรวงการต่างประเทศเป็นสําคัญ เพื่อให้ทราบทั้งจํานวนและสนามบินที่จะใช้เป็นจุดรับ
ทั้งนี้ ในส่วนของการขออนุญาตทําการบินเพื่อการส่งกลับประเทศ (Repatriation Flight) ซึ่งจะต้องขออนุญาตทั้งประเทศปลายทางและประเทศที่บินผ่านเป็นกรณีพิเศษ ที่ประชุมได้สรุปให้กระทรวงการต่างประเทศเป็นผู้ดําเนินการประสานเอกอัครราชทูตไทย ณ กรุงเทลอาวีฟ เพื่อยื่นขออนุญาตเป็นทางการกับอิสราเอล รวมทั้งประสานเอกอัครราชทูตไทยประจําประเทศอื่น ๆ เช่น ประเทศจอร์แดน ในกรณีที่มีแผนจะให้เครื่องบินไปรับนอกเขตแดนของอิสราเอลที่มีพรมแดนติดกัน ตลอดจนประสานประเทศระหว่างทางที่เที่ยวบินพิเศษนี้จะต้องทําการบินผ่านเพื่ออํานวยความสะดวกตลอดเส้นทาง อันเป็นแนวปฏิบัติสากลระหว่างรัฐต่อรัฐในกรณีดังกล่าว ทั้งนี้ ในเบื้องต้น กพท. ได้มีหนังสือแจ้งไปยังสํานักงานการบินแห่งอิสราเอล (CAAI) ทราบล่วงหน้าแล้ว
สําหรับแผนจากที่ประชุมในวันนี้ ได้ข้อสรุปว่า 1) กระทรวงการต่างประเทศจะเร่งดําเนินการรวบรวมคนไทยและสรุปจํานวนและสถานที่นัดหมายรับคนไทยเพื่อแจ้งให้กระทรวงคมนาคมทราบ เพื่อกําหนดแผนเที่ยวบินให้กับสายการบินทราบต่อไป 2) แผนการขนส่ง คนไทยกลับประเทศจะกําหนดไว้เป็นสองแนวทางร่วมกัน ทั้งการบินตรงจากสนามบินต้นทางสู่ประเทศไทย และการอพยพคนไทยออกจากอิสราเอลไปยังประเทศที่ปลอดภัย เช่น ดูไบ สหรัฐอาหรับเอมิเรตส์ หรืออินเดีย ซึ่งเป็นการบินระยะสั้น สามารถดําเนินการขนคนไทยได้จํานวนมากในเวลาที่รวดเร็วกว่าก่อนจะจัดเครื่องบินพาณิชย์เดินทางกลับสู่ประเทศไทยต่อไป
ขณะนี้จึงถือได้ว่าการเตรียมความพร้อมทุกด้าน ทั้งเครื่องบินและการประสานเพื่อขออนุญาตทําการบินกับประเทศต่าง ๆ ครบถ้วนแล้ว เหลือเพียงความสําเร็จของการรวบรวมคนไทยไปยังจุดต่าง ๆ เพื่อกําหนดจุดรับต่อไปทันที ซึ่งรัฐมนตรีว่าการกระทรวงคมนาคมขอให้ทางกระทรวงการต่างประเทศดําเนินการและแจ้งความคืบหน้าทันทีที่สามารถเริ่มปฏิบัติการบินตามแผนได้